Exclus din PSD, Marian Vanghelie vorbește despre un document care ar fi fost transmis Guvernului României de la Bruxelles prin care Comisia Europeană sugereayă Ministerului Fondurilor Europene că s-aar impune anchetareaa modului în care s-au aatribuit în ultimii ani contracte publice pe bani europeni.

Aflat în conflict direct cu președintele executiv al PSD, Liviu Dragnea, Marian Vanghelie a descris modul în care au ajuns, în ultimii doi ani de guvernare, banii publici către compania Teldrum aflată în sfera acestuia de influență și a susținut că „motivul real” pentru care a plecat în 2009 de la Interne ar fi fost aacela că „a primit pe sub ușă un plic”. „Din păcate pentru el, a primit niște documete pe sub ușă. Știți ce era în acel plic? Toată radiografia Teldrumului. Cu paranteze și cu toți colegii pe care îi are de clasă și care sunt acționari, cu lucrările și cu problema care nu este închisă la Uniunea Europeană, cu fondurile europene. Din câte știu s-a trimis înapoi la Guvernul României să înceapă urmărirea penală. Știți ce e pe hârtia aia? Două firme: Teldrum și Asesoft”, a invocat Vanghelie, într-un interviu acordat duminică seara B1, cele două companii, una de construcții, alta din domeniul IT, atribuite lui Liviu Dragnea și lui Sebastian Ghiță.

Primarul Sectorului 5 spune că Teldrum nu ar fi fost însă singurul subiect din plic. „Domnul Dragnea a avut un dosar cu facultatea pe care a făcut-o de la Teleorman. Că erau fictive documentele”, a arătat el, fără a da însă detalii.

Întrebat cum a ajuns să aibă aceste informații, Marian Vanghelie l-a invocat din nou, ca și în urmă cu cinci ani, pe Moș Crăciun. „V-am spus că Moș Crăciun care e prietenul meu, transmite la politicieni și le aduce daruri. Am vrut să fac o glumă”, s-a justificat el ulterior.

Vanghelie l-a acuzat pe Dragnea că, din postura de vicepremier și ministru al Dezvoltării, ar fi finanțat doar proiecte locale la care putea ajunge Teldrum. „Eu știu așa: că domnul Liviu Dragnea pe unde dă bani, trimite Teldrum. Depui proiect și dânsul se uită și stabilește unde-i este dânsului mai favorabil și poate trimite Teldrum. Până în 2012 a lucrat numai la Teleorman și din 2012 a început să lucreze pe toată țara. Asta este modalitatea de a da bani a domnului Dragnea”, susține el.

Vanghelie spune că primarii „accepta acest compromis dacă oamenii vor să facă un proiect-două”, dar că, deși are astfel de informații, nu intenționează să facă o plângere penală. „Eu nu depun plângeri. Eu pot să spun public anumite lucruri”, s-a eschivat fostul vicepreședinte PSD.

Vanghelie a arătat, în schimb, spre „o adresă de la Bruxelles” care ar echivala cu solicitareaa unei astfel de sesizări care să vină din partea Ministerului Fondurilor Europene. „Să-l întrebați mâine pe domnul Teodorovici dacă a primit o adresă de la Bruxelles să se înceapă urmărirea penală pe fondurile europene și de ce îl mai țin acolo”, a adăugat el.

Cât despre acuzațiile legate de „frăția mafiotă” pe care i le-a adus, la rândul său, Dragnea, Vanghelie a respins eticheta, dar nu s-a disociat, „la nivel uman”, nici de Cătălin Voicu, nici de Dumitru Iliescu. „Eu nu mă delimitez nici de domnul Voicu, nici de domnul Iliescu. Pentru că sunt bărbați adevărați și nu cred că au făcut mafiotism în România”, consideră Vanghelie.